 NA BRIAN OCHARO MSHUKIWA mkuu wa mauaji ya Shakahola, Bw Paul Mackenzie, na wafuasi wake 29 wamepata pigo baada ya mahakama kutupilia mbali ombi lao la kutaka wawe wakipewa chakula maalumu wakiwa gerezani. Hakimu Mkuu Mwandamizi, Bw Yusuf Shikanda, aliwaambia washukiwa watumie chakula chochote kile ambacho hupikiwa wafungwa wengine gerezani. Hakimu huyo aliekeza kutoelewa Makenzie na wafuasi wake walimaanisha, waliposema wanataka kupatiwa chakula kizuri. “Pamoja na uwepo wa lishe ya kawaida, nakubaliana na serikali kwamba lishe maalumu au mbadala inaweza kutolewa tu iwapo kuna mapendekezo ya Daktari Mkuu wa Serikali kwa mujibu wa kanuni ya 26(2) ya Kanuni za Magereza,” akasema Hakimu. Bw Shikanda pia alisema kwamba mahakama haina mamlaka ya kuagiza chakula ambacho mfungwa anafaa kupewa. Kuhusu suala la zaidi ya Sh80,000 zinazodaiwa kuchukuliwa kutoka kwa washukiwa wawili, mahakama ilisema kesi hiyo itashughulikiwa katika kikao kijacho cha mahakama mara tu upande wa mashtaka utakaposhauriana na wapelelezi ili kubaini msimamo wa kweli. Kupitia kwa wakili wao Wycliffe Makasembo, washukiwa hao waliibua madai kadha kuhusu kupoteza fedha, unyanyasaji na uhaba wa chakula na ubovu wa lishe gerezani. Mmoja wa mshtakiwa Julius Katana Kazungu alidai kuwa Sh77,000 zilichukuliwa kutoka kwake na afisa wa polisi. Mshukiwa mwingine, Daniel Makori, pia alidai Sh5,600 zilikuwa zimechukuliwa kutoka kwake wakati wa alipokamatwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  